પ્રેમાળ સ્મિત કરી નમન આગળ વધ્યો. વાંસતીએ સાડી સરખી કરી. બંને નીચે ઊતર્યાં. ઘનશ્યામભાઈ પોતાના છ ફૂટ ઊંચા ગોરા પુત્રને જોઈ રહ્યા. ખાલી ધોતિયામાં માંસલ છાતી ને લાંબા બાહુઓ જાણે કૃષ્ણનો અવતાર લાગતો હતો. પાછળ વસંતમાં ખીલી ઊઠે તેવી જુઈની વેલ જેવી નમણી વાસંતી આવી રહી હતી. આવો પુત્ર ને પુત્રવધૂ મળવા બદલ તેઓ પ્રભુની મૂર્તિને નમન કરી રહ્યા. પૂજા પૂરી થતાં નમન પ્રસન્નચિત્તે બોલ્યો, ‘બા ! તમારા જમાનમાં પતિનું નામ પત્ની લેતી ?’